               EURÓPSKA KOMISIA
            V Bruseli12. 4. 2021
            COM(2021) 180 final
            2021/0096(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v regionálnom riadiacom výbore Dopravného spoločenstva, pokiaľ ide o určité administratívne a personálne otázky Dopravného spoločenstva

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Európskej únie v regionálnom riadiacom výbore zriadenom podľa Zmluvy o založení Dopravného spoločenstva (ďalej len „zmluva“) v súvislosti s plánovaným prijatím rozhodnutia regionálneho riadiaceho výboru o viacerých administratívnych záležitostiach: 1. náhrada výdavkov, ktoré vynaložili osoby nepatriace k stálemu sekretariátu Dopravného spoločenstva a prizvané na zasadnutia Dopravného spoločenstva, 2. náhrada nákladov zamestnancov stáleho sekretariátu Dopravného spoločenstva na cesty a sťahovanie pri nástupe do pracovného pomeru a pri jeho skončení a 3. príspevok Dopravného spoločenstva k nemocenskému poisteniu, poisteniu v nezamestnanosti, k dôchodkovému poisteniu a poisteniu v invalidite zamestnancov stáleho sekretariátu Dopravného spoločenstva.

               2.Kontext návrhu

               2.1.Zmluva o založení Dopravného spoločenstva

               Európska únia je stranou zmluvy, ktorá sa predbežne vykonáva od roku 2017 a platnosť nadobudla 1. mája 2019
                  1
               .

               2.2.Regionálny riadiaci výbor

               Regionálny riadiaci výbor bol zriadený článkom 24 zmluvy. Je zodpovedný za správu zmluvy a zabezpečuje jej riadne vykonávanie. Na tento účel predkladá odporúčania a prijíma rozhodnutia v prípadoch uvedených v zmluve. Regionálny riadiaci výbor predovšetkým:

               a) pripravuje prácu ministerskej rady;

               b) rozhoduje o zriadení technických výborov;

               c) predkladá odporúčania a prijíma rozhodnutia v súlade so zmluvou;

               d) pokiaľ ide o novo prijaté právne akty EÚ, prijíma vhodné opatrenia, najmä formou revízie prílohy I k zmluve;

               e) po porade s ministerskou radou vymenúva riaditeľa stáleho sekretariátu;

               f) môže vymenovať jedného alebo viacerých zástupcov riaditeľa stáleho sekretariátu;

               g) stanovuje pravidlá stáleho sekretariátu;

               h) rozhodnutím môže preskúmať výšku príspevkov do rozpočtu;

               i) prijíma ročný rozpočet Dopravného spoločenstva;

               j) prijíma rozhodnutie stanovujúce postup plnenia rozpočtu, predkladania a kontroly účtov a inšpekcie;

               k) rozhoduje o sporoch predložených zmluvnými stranami;

               l) prijíma všeobecné zásady prístupu k dokumentom v držbe orgánov zriadených zmluvou alebo na jej základe;

               m) prijíma výročné správy o realizácii súhrnnej siete, ktoré dáva na vedomie ministerskej rade;

               n) v súvislosti s určitými aktmi Únie stanovuje lehoty a spôsoby transpozície juhovýchodoeurópskymi stranami.

               2.3.Plánované akty regionálneho riadiaceho výboru

               Regionálny riadiaci výbor má prijať rozhodnutia vzhľadom na: 1. náhradu výdavkov, ktoré vynaložili osoby nepatriace k stálemu sekretariátu Dopravného spoločenstva a prizvané na zasadnutia Dopravného spoločenstva, 2. náhradu nákladov zamestnancov stáleho sekretariátu Dopravného spoločenstva na cesty a sťahovanie pri nástupe do pracovného pomeru a pri jeho skončení a 3. príspevok Dopravného spoločenstva k nemocenskému poisteniu, poisteniu v nezamestnanosti, k dôchodkovému poisteniu a poisteniu v invalidite zamestnancov stáleho sekretariátu Dopravného spoločenstva.

               Plánované rozhodnutia sa pre zmluvné strany stanú právne záväznými podľa článku 25 ods. 1 zmluvy.

               3.Pozícia, ktorá sa má zaujať v mene Únie

               Prijatie týchto rozhodnutí regionálneho riadiaceho výboru je nevyhnutné v záujme vykonávania zmluvy a správneho riadenia stáleho sekretariátu. Keďže Únia je stranou zmluvy, je potrebné stanoviť pozíciu Únie.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  2
               .

               4.1.2.Uplatnenie na tento prípad

               Regionálny riadiaci výbor je orgán zriadený dohodou, konkrétne Zmluvou o založení Dopravného spoločenstva.

               Akty, ktoré má regionálny riadiaci výbor prijať, predstavujú akty s právnymi účinkami. V súlade s článkom 30 zmluvy je regionálny riadiaci výbor oprávnený stanovovať pravidlá stáleho sekretariátu, najmä v oblasti pracovných podmienok jeho zamestnancov. Podľa článku 35 zmluvy je regionálny riadiaci výbor oprávnený prijímať rozhodnutia stanovujúce postup plnenia rozpočtu. Uvedené pravidlá vzhľadom na svoju povahu a v zmysle medzinárodného práva, ktoré sa vzťahuje na regionálny riadiaci výbor, obsahujú prvky, ktoré ovplyvňujú právne postavenie strán zmluvy, a teda aj Únie. Preto sa musia považovať za akt, ktorý má právne účinky.

               Pripravovanými aktmi sa nedopĺňa ani nemení inštitucionálny rámec zmluvy.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               Ak pripravovaný akt sleduje viacero cieľov zároveň alebo obsahuje viacero zložiek, ktoré sú nerozlučne spojené bez toho, aby jeden cieľ alebo zložka boli oproti ostatným vedľajšie, hmotnoprávny základ rozhodnutia podľa článku 218 ods. 9 ZFEÚ bude musieť výnimočne zahŕňať viaceré zodpovedajúce právne základy.

               4.2.2.Uplatnenie na tento prípad

               Pripravované akty sú nevyhnutné na riadne fungovanie Zmluvy o založení Dopravného spoločenstva. Tá sleduje ciele a má zložky v oblasti cestnej, železničnej a vnútrozemskej vodnej dopravy, čiže druhov dopravy, na ktoré sa vzťahuje článok 91 ZFEÚ, ako aj v oblasti námornej dopravy, čo je druh dopravy, na ktorý sa vzťahuje článok 100 ods. 2 ZFEÚ. Vzhľadom na svoj horizontálny charakter sa pripravované akty týkajú všetkých týchto prvkov.

               Hmotnoprávnym základom navrhovaného rozhodnutia sú preto tieto ustanovenia: článok 91 a článok 100 ods. 2 ZFEÚ.

               4.3.Záver

               Právnym základom navrhovaného rozhodnutia by mal byť článok 91 a článok 100 ods. 2 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               V súlade s článkom 25 ods. 2 zmluvy sa rozhodnutia regionálneho riadiaceho výboru uverejňujú v Úradnom vestníku Európskej únie.

               2021/0096 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v regionálnom riadiacom výbore Dopravného spoločenstva, pokiaľ ide o určité administratívne a personálne otázky Dopravného spoločenstva

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 a článok 100 ods. 2 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Únia uzavrela rozhodnutím Rady (EÚ) 2019/392 Zmluvu o založení Dopravného spoločenstva
                  3
                (ďalej len „zmluva“), ktorá nadobudla platnosť 1. mája 2019.

               (2)V súlade s článkom 24 zmluvy sa zriadil regionálny riadiaci výbor, ktorého úlohou je správa a správne vykonávanie zmluvy. Podľa článkov 30 a 35 zmluvy má regionálny riadiaci výbor prijať pravidlá o pracovných podmienkach zamestnancov stáleho sekretariátu Dopravného spoločenstva a plnení rozpočtu.

               (3)Regionálny riadiaci výbor má na svojom zasadnutí v máji 2021 prijať rozhodnutia vzhľadom na: náhradu výdavkov, ktoré vynaložili osoby nepatriace k stálemu sekretariátu Dopravného spoločenstva a prizvané na zasadnutia Dopravného spoločenstva; na náhradu nákladov zamestnancov stáleho sekretariátu Dopravného spoločenstva na cesty a sťahovanie pri nástupe do pracovného pomeru a pri jeho skončení a na príspevok Dopravného spoločenstva k nemocenskému poisteniu, poisteniu v nezamestnanosti, k dôchodkovému poisteniu a poisteniu v invalidite zamestnancov stáleho sekretariátu Dopravného spoločenstva. Ak tieto záležitosti nebudú predmetom daného zasadnutia, prijatie zodpovedajúcich rozhodnutí sa naplánuje na nasledujúce zasadnutie.

               (4)Je vhodné stanoviť pozíciu, ktorá sa má v mene Únie zaujať v regionálnom riadiacom výbore, keďže takéto rozhodnutia sú potrebné pre riadne fungovanie stáleho sekretariátu Dopravného spoločenstva a vo vzťahu k Únii budú záväzné,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie zaujať v regionálnom riadiacom výbore zriadenom na základe Zmluvy o založení Dopravného spoločenstva, pokiaľ ide o prijatie rozhodnutí vzhľadom na náhradu výdavkov, ktoré vynaložili osoby nepatriace k stálemu sekretariátu Dopravného spoločenstva a prizvané na zasadnutia Dopravného spoločenstva; na náhradu nákladov zamestnancov stáleho sekretariátu Dopravného spoločenstva na cesty a sťahovanie pri nástupe do pracovného pomeru a pri jeho skončení a na príspevok Dopravného spoločenstva k nemocenskému poisteniu, poisteniu v nezamestnanosti, k dôchodkovému poisteniu a poisteniu v invalidite zamestnancov stáleho sekretariátu Dopravného spoločenstva, je založená na príslušných návrhoch rozhodnutí regionálneho riadiaceho výboru pripojených k tomuto rozhodnutiu.

               Zástupcovia Únie v regionálnom riadiacom výbore môžu schváliť menšie zmeny k uvedeným návrhom rozhodnutí bez ďalšieho rozhodnutia Rady.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady (EÚ) 2019/392 zo 4. marca 2019 o uzavretí Zmluvy o založení Dopravného spoločenstva v mene Európskej únie (Ú. v. EÚ L 71, 13.3.2019, s. 1).

                     (2)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (3)

                        Rozhodnutie Rady (EÚ) 2019/392 zo 4. marca 2019 o uzavretí Zmluvy o založení Dopravného spoločenstva v mene Európskej únie (Ú. v. EÚ L 71, 13.3.2019, s. 1).

    ---documentbreak---

               EURÓPSKA KOMISIA
            V Bruseli12. 4. 2021
            COM(2021) 180 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v regionálnom riadiacom výbore Dopravného spoločenstva, pokiaľ ide o určité administratívne a personálne otázky Dopravného spoločenstva

               NÁVRH

               ROZHODNUTIE č. 2021/
               REGIONÁLNEHO RIADIACEHO VÝBORU DOPRAVNÉHO SPOLOČENSTVA

               z …

               o prijatí pravidiel náhrady výdavkov, ktoré vynaložili osoby nepatriace k stálemu sekretariátu Dopravného spoločenstva a prizvané na zasadnutia Dopravného spoločenstva

               REGIONÁLNY RIADIACI VÝBOR DOPRAVNÉHO SPOLOČENSTVA,

               so zreteľom na Zmluvu o založení Dopravného spoločenstva, a najmä na jej článok 35,

               ROZHODOL TAKTO:

               Jediný článok

               Pravidlá náhrady výdavkov, ktoré vynaložili osoby nepatriace k stálemu sekretariátu Dopravného spoločenstva a prizvané na zasadnutia Dopravného spoločenstva, sa stanovujú v prílohe.

                  Za regionálny riadiaci výbor

                  predseda

               PRÍLOHA
                  Pravidlá náhrady výdavkov, ktoré vynaložili osoby nepatriace k stálemu sekretariátu Dopravného spoločenstva a prizvané na zasadnutia Dopravného spoločenstva

               1.Rozsah pôsobnosti

               1.1.Tieto pravidlá sa vzťahujú na účastníkov prizvaných na tieto zasadnutia Dopravného spoločenstva:

               a)zasadnutia ministerskej rady, regionálneho riadiaceho výboru, technických výborov, sociálneho fóra;

               b)zasadnutia rozpočtového výboru;

               c)zasadnutia pracovných skupín, koordinačných skupín a iných pracovných orgánov zriadených rozhodnutiami alebo na základe záverov ministerskej rady, regionálneho riadiaceho výboru;

               d)konferencie, zasadnutia, workshopy a iné fóra, ktoré organizuje stály sekretariát Dopravného spoločenstva v súvislosti s pracovným programom Dopravného spoločenstva;

               e)zasadnutia inej povahy organizované v rámci vykonávania Zmluvy o Dopravnom spoločenstve (diskusie na vysokej úrovni, workshopy atď.);

               f)výberové konania na pracovné pozície, ktoré uverejnilo Dopravné spoločenstvo (členovia výberovej komisie) alebo

               g)výberové konania na pracovné pozície, ktoré uverejnilo Dopravné spoločenstvo (uchádzači).

               1.2.V zásade má nárok na náhradu len jeden zástupca za stranu príjemcov (ministerstvo, regulačný orgán, agentúra, subjekt atď.). Riaditeľ stáleho sekretariátu Dopravného spoločenstva (ďalej len „stály sekretariát“) sa môže od tohto pravidla na základe odôvodneného rozhodnutia odchýliť v prípade spoločných zasadnutí viacerých výborov alebo pracovných skupín.

               1.3.Nahrádzajú sa len náklady na cestu a ubytovanie. Nevyplácajú sa žiadne denné diéty.

               2.Cestovné náklady

               2.1.Všetci prizvaní účastníci majú nárok na náhradu cestovných výdavkov z miesta uvedeného v pozvánke (služobná alebo domáca adresa) na miesto zasadnutia najvhodnejším dopravným prostriedkom s prihliadnutím na vzdialenosť, ktorú treba prekonať. Vo všeobecnosti pri cestách kratších než 400 km (jedným smerom podľa úradnej vzdialenosti po železnici) je to železničná doprava v druhej triede a pri vzdialenostiach nad 400 km letecká doprava v turistickej triede.

               2.2.Riaditeľ stáleho sekretariátu sa osobitne usiluje zabezpečiť takú organizáciu zasadnutí, aby účastníci mohli cestovať za čo najvýhodnejšie ceny.

               2.3.Cestovné výdavky sa nahradia až po predložení originálov podporných dokladov.

               2.4.Ak nie je letecká ani železničná doprava k dispozícii alebo ak nie je nákladovo efektívna, povoľuje sa cestovanie autobusom alebo automobilom.

               2.5.Náklady na cestu súkromným automobilom sa nahrádzajú vo výške 0,22 EUR/km.

               2.6.Náklady na prepravu taxíkom sa nahrádzajú len v prípade, ak nie je k dispozícii miestna hromadná doprava.

               2.7.Náklady na cestovanie sa nahrádzajú do maximálnej výšky 700 EUR.

               3.Ubytovanie

               3.1.Prizvaní účastníci, ktorí musia stráviť jednu alebo viac nocí v mieste konania zasadnutia, pretože časy zasadnutí sa nedajú zladiť s letovým alebo železničným poriadkom, majú nárok na náhradu nákladov na ubytovanie do výšky 120 EUR na noc. Počet nocí nesmie presiahnuť počet zasadacích dní + 1.

               3.2.Vo výnimočných prípadoch sa môže nahradiť jedna dodatočná noc, pričom predpokladom je predchádzajúce schválenie riaditeľa stáleho sekretariátu, keď predĺženie pobytu účastníkovi umožní získať zľavu na cestovné náklady, ktorej výška presahuje náklady na dodatočnú noc.

               3.3.Nahrádzajú sa len náklady na ubytovanie. Žiadne ďalšie výdavky spojené s pobytom v hoteli (internet, telefón, fotokópie, minibar, raňajky, ktoré nie sú v cene, atď.) sa nenahrádzajú.

               4.Zakúpenie cestovných lístkov a rezervácia ubytovania

               4.1.Prizvaní účastníci vymedzení v článku 1 ods. 1 písm. a) až e) si cestovné lístky a ubytovanie rezervujú v zásade sami. Rezervácie treba vykonávať čo najskôr, aby bolo možné využiť čo najhospodárnejšie ceny/sadzby. Stály sekretariát Dopravného spoločenstva výdavky nahrádza vopred a organizuje cestu a/alebo ubytovanie len vo výnimočných prípadoch a za podmienok stanovených v článku 6.

               4.2.V prípade účastníkov vymedzených v článku 1 ods. 1 písm. f) a g) cestu a ubytovanie organizuje stály sekretariát.

               5.Postupy pri náhrade

               5.1.Žiadosť o náhradu cestovných nákladov treba predložiť v elektronickom formáte stálemu sekretariátu najneskôr 15 kalendárnych dní po predmetnom zasadnutí.

               5.2.Na tento účel slúži formulár v dodatku 1. K žiadosti treba priložiť podporné doklady ako dôkaz vzniknutých nákladov, konkrétne cestovné lístky (vrátane lístkov na verejnú dopravu) alebo faktúry, alebo v prípade online rezervácií vytlačenú verziu elektronickej rezervácie a palubných lístkov z lietadla z cesty na zasadnutie. Predložené doklady musia obsahovať použitú dopravnú triedu, čas cesty a zaplatenú sumu. Náklady je možné nahradiť len vtedy, ak sa predloží úplný súbor faktúr.

               5.3.Všetku súvisiacu korešpondenciu týkajúcu sa náhrady nákladov treba adresovať na emailovú adresu: finance@transport-community.org.

               5.4.Náklady sa nahrádzajú výlučne bankovým prevodom.

               5.5.Náhrada sa vyplatí v eurách na uvedený bankový účet inštitúcie alebo organizácie, ktorá nominovala účastníka zasadnutia. Používa sa výmenný kurz platný v deň konania zasadnutia.

               5.6.Náhradu možno vyplatiť na súkromný bankový účet prizvaného účastníka len na základe písomnej žiadosti inštitúcie alebo organizácie, ktorá nominovala účastníka zasadnutia.

               5.7.Údaje o bankovom účte, ktoré treba poskytnúť, musia obsahovať: meno príjemcu (majiteľ účtu), adresu majiteľa účtu, názov banky, číslo bankového účtu (IBAN), SWIFT kód banky (BIC).

               6.Preddavok na cestovné náklady a výdavky na ubytovanie

               6.1.Riaditeľ stáleho sekretariátu môže na základe písomnej žiadosti nominujúcej inštitúcie alebo organizácie rozhodnúť o prípadnom preddavku na cestovné náklady a výdavky na ubytovanie účastníkov vymedzených v článku 1 ods. 1 písm. a) až e).

               6.2.Písomnú žiadosť o preddavok treba predložiť stálemu sekretariátu na vyhradenú adresu finance@transport-community.org, najneskôr 21 kalendárnych dní pred dátumom zasadnutia. Na tento účel slúži formulár v dodatku 2. Neskoré predloženie takejto žiadosti môže byť dôvodom jej zamietnutia.

               6.3.Stály sekretariát po schválení žiadosti a v súlade s návrhom programu zasadnutia zarezervuje cestu a ubytovanie pre dotknutého účastníka. Prizvanému účastníkovi prostredníctvom elektronickej pošty zašle potvrdenie rezervácie cestovných lístkov a ubytovania.

               6.4.Podaním žiadosti o preddavok na cestovné náklady sa účastník zaväzuje zúčastniť sa na predmetnom zasadnutí.

               6.5.Ak sa prizvaný účastník nemôže na zasadnutí zúčastniť (z dôvodov, ktoré nemožno priamo priradiť Dopravnému spoločenstvu) nominujúca inštitúcia alebo organizácia odškodní stály sekretariát za náklady vzniknuté v súvislosti s organizáciou cesty (napr. náklady na zakúpené cestovné lístky vrátane poplatkov za zrušenie rezervácie atď.).

               7.Administratívne a záverečné ustanovenia

               7.1.Za správne uplatňovanie týchto pravidiel je zodpovedný riaditeľ stáleho sekretariátu.

               7.2.Stály sekretariát počas piatich rokov uchováva záznamy, dokumentáciu a dôkazy súvisiace s náhradou nákladov vrátane dokladov týkajúcich sa mimoriadneho zaobchádzania.

               7.3.Tieto pravidlá sa uverejnia na webovej stránke Dopravného spoločenstva po ich prijatí.

               DODATOK 1 – ŽIADOSŤ O NÁHRADU CESTOVNÝCH NÁKLADOV

                        1. ÚDAJE O ZASADNUTÍ

                        Opis zasadnutia:

                        Miesto:

                        Dátum:
                              Počet dní:

                        2. ÚČASTNÍK:

                        PRIEZVISKO:
                              MENO:

                        INŠTITÚCIA/ORGANIZÁCIA:
                              FUNKCIA:

                        KRAJINA:

                        E-MAIL:
                              TEL:

                        3. BANKOVÉ ÚDAJE – uveďte úplný IBAN a kód SWIFT (BIC)

                        MENO A ADRESA MAJITEĽ ÚČTU (INŠTITÚCIA): (meno majiteľa účtu/príjemcu uveďte v tomto políčku)

                        NÁZOV BANKY

                        Číslo účtu

                        Kód SWIFT (BIC)

                        IBAN

                        4. UBYTOVANIE

                        Od:

                        Do:

                        DÁTUM POBYTU

                        Celkový počet nocí v hoteli (maximálna cena 120 EUR/noc)

                        Pripojte kópiu hotelovej faktúry

                        5. CESTOVNÉ VÝDAVKY

                                 Letecká, železničná, diaľková autobusová, miestna doprava atď.

                                 Z:

                                 DO:

                                 TRIEDA

                                 SUMA

                                 MENA

                                 v EUR

                                 Trasa

                        V prípade potreby pokračujte na samostatnom hárku. Pripojte kópiu dostupných účtov/faktúr vrátane palubných lístkov z lietadla/lístkov na vlak/lístkov na autobus

                                 OSOBNÝ AUTOMOBIL

                                 Z:

                                 Do:

                                 Do: (Návrat)

                                 Priložený dôkaz o vzdialenosti (kópia trasy z Google Maps alebo

                                 ViaMichelin.com aleboRome2Rio.com, poskytnite vo formáte PDF alebo JPG)

                                 Počet KM obojsmerne:

                                 Celkom EUR:

                                 TAXÍK (ak nebola k dispozícii verejná doprava) – faktúry povinné; ďalšie odôvodnenia potrebné

                                 Suma

                                 Mena

                                 v EUR

                        CELKOVÁ NÁROKOVANÁ SUMA V EUR:

                        Iné poznámky:

                        Osvedčujem, že toto vyhlásenie o cestovných výdavkoch obsahuje pravdivé údaje o cestovných výdavkoch, ktoré mi vznikli. Tieto výdavky nemám ani nebudem mať nahradené zo žiadnych iných zdrojov, ani som neuviedol/neuviedla žiadne výdavky, ktoré sa priamo uhradili alebo budú uhradené z iného zdroja.

                        Dátum: PODPIS ÚČASTNÍKA:

               DODATOK 2 – ŽIADOSŤ O PREDDAVOK NA CESTOVNÉ NÁKLADY

                        1.Údaje o cestujúcej osobe - vyplňte VŠETKY políčka označené {*}

                        Priezvisko*:

                        Meno*:

                        Názov organizácie/inštitúcie*:

                        Funkcia:

                        Číslo cestovného pasu* (potrebné na účely rezervácie):

                        Kontaktné telefónne číslo:

                        E-mail:

                        Názov a miesto zasadnutia:

                        Dátumy zasadnutia:

                        Od:

                        Do:

                        Trasa cesty:

                        Z:

                        Do:

                        2.Žiadosť o rezerváciu – zaškrknite príslušný rámček

                        CESTA  UBYTOVANIE

                        DÔLEŽITÉ POZNÁMKY PRE ÚČASTNÍKOV:

                        •Tento formulár slúži ako základ pre zorganizovanie cesty, za ktoré je zodpovedný stály sekretariát Dopravného spoločenstva v mene cestujúceho. Je potrebné, aby ho vopred schválil priamy nadriadený cestujúceho, a zaslať ho v naskenovanej podobe na e-mailovú adresu stáleho sekretariátu: finance@transport-community.org.

                        •Za správnosť poskytnutých údajov je zodpovedný výlučne cestujúci, ktorý takisto nesie úplnú zodpovednosť za neúplné alebo nesprávne údaje, v dôsledku ktorých môže vzniknúť potreba stornovať cestu, nemožnosť cestovať, potreba zmeniť údaje na rezerváciách a/alebo dodatočné súvisiace náklady.

                        •Žiadne dodatočné náklady (použitie minibaru v hoteli, parkovné, dodatočné prenocovanie atď.) sa nenahrádzajú.

                        •Cestujúci je povinný uchovať všetky palubné/cestovné lístky ako dôkazy o ceste a po návrate musí zaslať ich naskenovanú verziu na uvedenú e-mailovú adresu.

                        •Stály sekretariát cestu organizuje v rámci cestovných a ubytovacích možností dostupných na trhu, ktoré zodpovedajú limitom a sadzbám stanoveným v pravidlách náhrady nákladov.

                        •Podpísaný/podpísaná potvrdzuje, že je informovaný/informovaná o doložke o vrátení stanovenej v článku 6.5 platných pravidiel Dopravného spoločenstva k nahrádzaniu nákladov: Ak sa prizvaný účastník nemôže na zasadnutí zúčastniť (z dôvodov, ktoré nemožno priamo priradiť Dopravnému spoločenstvu) nominujúca inštitúcia alebo organizácia odškodní stály sekretariát za náklady vzniknuté v súvislosti s organizáciou cesty (napr. náklady na zakúpené cestovné lístky vrátane poplatkov za zrušenie rezervácie atď.).

                        Podpis žiadateľa: _____________

                        Dátum: _______

                        Schválenie vedúceho nominujúcej inštitúcie/organizácie: ___________ Dátum: ______

                        3.NA INTERNÉ POUŽITIE STÁLEHO SEKRETARIÁTU DOPRAVNÉHO SPOLOČENSTVA

                        Odhadované náklady (v EUR)

                         Dostupné rozpočtové prostriedky

                        Letenka/lístok na vlak/automobil

                        ÁNO NIE

                        Pracovník zodpovedný za financie a účtovníctvo

                        Ubytovanie

                        Odhad CELKOVÝCH nákladov:

                         SCHVÁLENIE RIADITEĽA:

                         Schválené Neschválené

                        Rozpočtový záväzok č.:

               NÁVRH

               ROZHODNUTIE č. 2021/
               REGIONÁLNEHO RIADIACEHO VÝBORU DOPRAVNÉHO SPOLOČENSTVA

               z …

               o prijatí pravidiel náhrady výdavkov zamestnancov stáleho sekretariátu Dopravného spoločenstva na cesty a sťahovanie pri nástupe do pracovného pomeru a pri jeho skončení

               REGIONÁLNY RIADIACI VÝBOR DOPRAVNÉHO SPOLOČENSTVA,

               so zreteľom na Zmluvu o založení Dopravného spoločenstva, a najmä na jej články 30 a 35,

               ROZHODOL TAKTO:

               Jediný článok

               Pravidlá náhrady nákladov a výdavkov zamestnancov stáleho sekretariátu Dopravného spoločenstva na cesty a sťahovanie pri nástupe do pracovného pomeru a pri jeho skončení sa stanovujú v prílohe.

                  Za regionálny riadiaci výbor

                  predseda

               Príloha

               Pravidlá náhrady nákladov a výdavkov zamestnancov stáleho sekretariátu Dopravného spoločenstva na cesty a sťahovanie pri nástupe do pracovného pomeru a pri jeho skončení

               1.Rozsah pôsobnosti

               1.1.Tieto pravidlá sa uplatňujú na:

               a)náhradu cestovných nákladov zamestnancov stáleho sekretariátu Dopravného spoločenstva, na ktorých sa vzťahuje služobný poriadok Dopravného spoločenstva (ďalej len „zamestnanci“), ich manžela/manželky a nezaopatrených detí vo veku od 2 do 18 rokov, ktoré s nimi žijú v jednej domácnosti, pri nástupe do pracovného pomeru a pri jeho skončení;

               b)náhradu nákladov a výdavkov na sťahovanie a uskladnenie, ktoré zamestnancom vznikli pri nástupe do pracovného pomeru jeho skončení;

               c)vyplatenie príspevku na usídlenie zamestnancom pri nástupe do pracovného pomeru.

               2.Cestovné výdavky

               2.1.Cestovné výdavky sa nahradia pri:

               a)nástupe do pracovného pomeru: cesta z miesta náboru na miesto výkonu práce;

               b)skončení pracovného pomeru: cesta z miesta výkonu zamestnania do miesta pôvodu, za predpokladu, že zahŕňa zmenu hlavného pobytu a cesta sa zrealizuje do troch rokov od dátumu ukončenia pracovného pomeru.

               2.2.Vo všeobecnosti pri cestách kratších než 400 km (jedným smerom podľa úradnej vzdialenosti po železnici) náklady zodpovedajú nákladom na železničnú dopravu v druhej triede a pri vzdialenostiach nad 400 km nákladom na leteckú dopravu v turistickej triede.

               2.3.Pokiaľ ide o náklady na nadváhu batožiny, možno nahradiť do 10 kg na každého cestujúceho s oprávneným nárokom.

               2.4.Cestovné výdavky sa nahradia až po predložení originálov podporných dokladov.

               2.5.Ak nie je letecká ani železničná doprava k dispozícii alebo ak nie je nákladovo efektívna, povoľuje sa cestovanie autobusom alebo automobilom.

               2.6.Náklady na cestu súkromným automobilom sa nahrádzajú vo výške 0,22 EUR/km.

               2.7.Náklady na cestu taxíkom sa nenahrádzajú.

               3.Výdavky na sťahovanie

               3.1.Výdavky vzniknuté v súvislosti so sťahovaním nábytku a osobného majetku vrátane nákladov na poistenie proti bežným rizikám (poškodenie, odcudzenie, požiar atď.) sa nahrádzajú za predpokladu predchádzajúceho schválenia, ktoré udeľuje riaditeľ stáleho sekretariátu Dopravného spoločenstva, pri:

               a)nástupe do pracovného pomeru, najneskôr do roka od ukončenia skúšobnej lehoty: náklady na sťahovanie z miesta obvyklého bydliska na miesto výkonu práce. Náklady na sťahovanie vynaložené pred nástupom zamestnanca do pracovného pomeru sa nenahrádzajú;

               b)skončení pracovného pomeru: náklady na sťahovanie z miesta výkonu práce do miesta pôvodu alebo miesta v rovnakej alebo kratšej vzdialenosti.

               3.2.Náhrada nákladov má buď podobu paušálnej sumy ako príspevku na sťahovanie alebo náhrady skutočne vynaložených výdavkov.

               3.3.Skutočne vynaložené výdavky vrátane nákladov na uskladnenie počas maximálne 60 dní a na poistenie proti bežným rizikám sa nahrádzajú v rámci týchto limitov:

               a)8 000 kg alebo 40 m3 pri zamestnancoch s oprávneným nárokom, ktorých do miesta výkonu práce sprevádza alebo za nimi docestuje aspoň jeden člen rodiny na náklady stáleho sekretariátu Dopravného spoločenstva;

               b)4 000 kg alebo 30 m3 pri zamestnancoch s oprávneným nárokom, ktorých do miesta výkonu práce nesprevádza žiaden člen rodiny na náklady stáleho sekretariátu Dopravného spoločenstva;

               c)strop náhrady skutočne vynaložených výdavkov na sťahovanie je 6 000 EUR.

               3.4.Využiť treba cestnú alebo lodnú dopravu alebo cenovo najvýhodnejší prostriedok, podľa toho, ako určí riaditeľ stáleho sekretariátu Dopravného spoločenstva s prihliadnutím náklady na balenie (vrátane debien), prepravu, vybaľovanie (aj z debien) a prípadné colné poplatky.

               3.5.Zamestnanci sú povinní predložiť na schválenie stálemu sekretariátu Dopravného spoločenstva ponuky aspoň troch sťahovacích spoločností.

               3.6.Paušálna suma ako príspevok na sťahovanie zodpovedá 30 % základného mesačného platu zamestnanca, pričom maximálny strop je 1 500 EUR.

               4.Príspevok na usídlenie

               4.1.Zamestnanci, ktorých nesprevádza žiaden člen rodiny a ktorí cestujú na náklady stáleho sekretariátu, majú pri vymenovaní nárok na príspevok na usídlenie vo výške mesačnej mzdy.

               4.2.Zamestnanci, ktorých do miesta výkonu práce sprevádza alebo za ktorými docestuje aspoň jeden člen rodiny a ktorí cestujú na náklady stáleho sekretariátu, majú pri vymenovaní nárok na príspevok na usídlenie vo výške dvoch mesačných miezd, ktorý stály sekretariát Dopravného spoločenstva vyplatí naraz.

               5.Administratívne a záverečné ustanovenia

               5.1.Zamestnanci sú povinní informovať stály sekretariát Dopravného spoločenstva o tom, či ich náklady na cestu a sťahovanie, prípadne takéto náklady vynaložené rodinnými príslušníkmi, čiastočne alebo úplne uhrádza tretia strana (napr. vládne orgány, pozývajúci subjekt, zamestnávateľ manžela/manželky, iný zamestnávateľ atď.), pričom v takom prípade stály sekretariát Dopravného spoločenstva nahrádza alebo uhrádza len tú časť nákladov, ktorú neuhrádza daná tretia strana.

               5.2.Za správne uplatňovanie týchto pravidiel je zodpovedný riaditeľ stáleho sekretariátu Dopravné spoločenstva.

               5.3.Stály sekretariát Dopravného spoločenstva uchováva počas piatich rokov záznamy, doklady a dôkazy súvisiace s náhradou nákladov na sťahovanie a cestu a vyplatenie príspevkov na usídlenie.

               5.4.Tieto pravidlá sa uplatňujú od dňa nasledujúceho po ich prijatí regionálnym riadiacim výborom.

               5.5.Zamestnanci, ktorí do pracovného pomeru nastúpili pred prijatím týchto pravidiel, majú nárok na náhradu nákladov na cestu a sťahovanie a vyplatenie príspevku na usídlenie v súlade s týmito pravidlami po predložení podporných dokladov skutočne vynaložených nákladov, a to do výšky určených stropov.

               5.6.Riaditeľ stáleho sekretariátu Dopravného spoločenstva môže v závislosti od vývoja cien navrhnúť regionálnemu výboru preskúmanie týchto pravidiel.

               5.7.Tieto pravidlá sa uverejnia na webovej stránke Dopravného spoločenstva po ich prijatí.

               NÁVRH

               ROZHODNUTIE č. 2021/
               REGIONÁLNEHO RIADIACEHO VÝBORU DOPRAVNÉHO SPOLOČENSTVA

               z …

               o prijatí pravidiel vzťahujúcich sa na príspevok Dopravného spoločenstva na zdravotné poistenie, poistenie v nezamestnanosti, dôchodkové poistenie a poistenie v invalidite zamestnancov stáleho sekretariátu Dopravného spoločenstva

               REGIONÁLNY RIADIACI VÝBOR DOPRAVNÉHO SPOLOČENSTVA,

               so zreteľom na Zmluvu o založení Dopravného spoločenstva, a najmä na jej články 30 a 35,

               ROZHODOL TAKTO:

               Jediný článok

               Pravidlá vzťahujúce sa na príspevok Dopravného spoločenstva na zdravotné poistenie, poistenie v nezamestnanosti, dôchodkové poistenie a poistenie v invalidite stáleho sekretariátu Dopravného spoločenstva sa stanovujú v prílohe.

                  Za regionálny riadiaci výbor

                  predseda

               Príloha

               Pravidlá vzťahujúce sa na príspevok Dopravného spoločenstva na zdravotné poistenie, poistenie v nezamestnanosti, dôchodkové poistenie a poistenie v invalidite stáleho sekretariátu Dopravného spoločenstva

               1.Rozsah pôsobnosti

               1.1.Tieto pravidlá platia pre zamestnancov stáleho sekretariátu Dopravného spoločenstva, na ktorých sa vzťahuje služobný poriadok Dopravného spoločenstva (ďalej len „zamestnanci“).

               1.2.V súlade s článkom 12 písm. b) služobného poriadku Dopravného spoločenstva sa v týchto pravidlách stanovujú príspevky Dopravného spoločenstva na zdravotné poistenie, poistenie v nezamestnanosti, k dôchodkové poistenie a poistenie v invalidite zamestnancov.

               2.Zdravotné poistenie

               2.1.Zamestnanci majú zodpovednosť zabezpečiť si od prvého dňa vymenovania primerané zdravotné poistenie. O svojom zdravotnom poistení informujú Dopravné spoločenstvo písomne do jedného mesiaca od dátumu vymenovania.

               2.2.Príspevok Dopravného spoločenstva na zdravotné poistenie zamestnancov predstavuje 7,8 % vypočítaných na základe priemerného základného platu, ktorý stály sekretariát Dopravného spoločenstva vyplatil v predchádzajúcom mesiaci.

               3.Dôchodkové poistenie

               3.1.Zamestnanci majú zodpovednosť zabezpečiť si od prvého dňa vymenovania primerané dôchodkové poistenie. O svojom dôchodkovom poistení informujú Dopravné spoločenstvo písomne do jedného mesiaca od dátumu vymenovania.

               3.2.Príspevok Dopravného spoločenstva na dôchodkové poistenie zamestnanca zodpovedá 5 % základného platu daného zamestnanca.

               4.Postenie v invalidite a životné poistenie

               4.1.Stály sekretariát Dopravného spoločenstva zabezpečuje poistenie zamestnancov v prípade zranenia, nehody, choroby z povolania, úmrtia alebo zdravotného postihnutia v súvislosti s výkonom funkcie.

               5.Poistenie v nezamestnanosti

               5.1.Zamestnanci majú zodpovednosť zabezpečiť si primerané poistenie v nezamestnanosti na vlastné náklady.

               6.Záverečné ustanovenia

               6.1.Za správne uplatňovanie týchto pravidiel je zodpovedný riaditeľ stáleho sekretariátu Dopravné spoločenstva.

               6.2.Tieto pravidlá platia od [prvého dňa kalendárneho mesiaca nasledujúceho po ich prijatí].

               6.3.Riaditeľ stáleho sekretariátu Dopravného spoločenstva môže v závislosti od vývoja cien navrhnúť regionálnemu výboru preskúmanie týchto pravidiel.

               6.4.Tieto pravidlá sa uverejnia na webovej stránke Dopravného spoločenstva po ich prijatí.


               EURÓPSKA KOMISIA
            V Bruseli3. 9. 2021
            COM(2021) 534 final
            2021/0285(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v rámci Dohovoru o ochrane morského prostredia oblasti Baltského mora („Helsinský dohovor“) k prijatiu odporúčania na zmenu časti II prílohy III k uvedenému dohovoru

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie v Komisii pre ochranu prostredia Baltského mora v súvislosti s plánovaným prijatím odporúčania na zmenu časti II prílohy III k Helsinskému dohovoru

               2.Kontext návrhu

               2.1.Helsinský dohovor

               Cieľom Dohovoru o ochrane morského prostredia oblasti Baltského mora (ďalej len „dohovor“) je ochrana morského prostredia Baltského mora pred všetkými zdrojmi znečistenia, z industrializácie a z iných ľudských činností. Dohovor nadobudol platnosť 3. mája 1980. V roku 1992 bol dohovor zmenený.

               Európska únia je zmluvnou stranou dohovoru
                  1
               .

               2.2.Komisia pre ochranu prostredia Baltského mora (HELCOM)

               Komisia pre ochranu prostredia Baltského mora, takisto známa aj ako Helsinská komisia (ďalej len „HELCOM“), pozostáva zo zástupcov každej z desiatich zmluvných strán
                  2
                dohovoru. Schádza sa v pravidelných intervaloch a príležitostne v prípade zvláštnych okolností. K jej úlohám patrí dohľad nad plnením dohovoru a skúmanie stavu morskej oblasti, účinnosti prijatých opatrení, priorít a potreby dodatočných alebo odlišných opatrení.

               Podľa článku 23 dohovoru má každá zmluvná strana v komisii jeden hlas. EÚ disponuje počtom hlasov rovnajúcim sa počtu jej členských štátov, ktoré sú zmluvnými stranami dohovoru. EÚ neuplatňuje svoje hlasovacie právo v prípadoch, keď toto právo uplatňujú jej členské štáty, a naopak.

               Podľa článku 19 ods. 5 dohovoru, ak nie je uvedené inak, komisia rozhoduje jednomyseľne všetkými hlasmi zmluvných strán.

               2.3.Pripravovaný akt Komisie pre ochranu prostredia Baltského mora

               Na zasadnutí ministrov HELCOM 2021, ktoré sa má konať 20. októbra 2021, má Komisia pre ochranu prostredia Baltského mora prijať odporúčanie na zmenu časti II prílohy III k Helsinskému dohovoru (ďalej len „pripravovaný akt“).

               Účelom tejto zmeny je modernizovať požiadavky časti II prílohy III k dohovoru tým, že sa v nej zohľadní najnovší vývoj vedeckých poznatkov v oblasti správnej poľnohospodárskej praxe a že sa do nej začlení nový slovník pojmov zohľadňujúci existujúce právne predpisy EÚ, a doplniť nový odsek o recyklácii živín na základe výsledkov zasadnutia ministrov komisie konaného v roku 2018 v Bruseli, ktorému predsedala EÚ.

               Prijatím pripravovaného aktu sa začína postup tichého súhlasu podľa článku 32 dohovoru s cieľom zmeniť časť II prílohy III k tomuto dohovoru. Zmena časti II prílohy III k dohovoru je pre Úniu záväzná.

               3.Pozícia, ktorá sa má zaujať v mene Únie

               Opakovane sa uznala potreba ochrany morskej biodiverzity a ekosystémov v Baltskom mori, a to aj v morských oblastiach mimo vnútroštátnej jurisdikcie.

               Zmena časti II prílohy III k Helsinskému dohovoru týkajúca sa prevencie znečisťovania z poľnohospodárstva je zameraná na modernizáciu požiadaviek dohovoru. Konkrétne bol upravený bod 3 o uskladňovaní maštaľného hnoja a bod 6 o aplikácii organického hnoja, a to tak, aby sa v nich zohľadnil najnovší vývoj vedeckých poznatkov v oblasti správnej poľnohospodárskej praxe. Okrem toho bol pridaný nový odsek týkajúci sa recyklácie živín s cieľom zachytiť záväzky, ktoré boli v tejto súvislosti prijaté v rámci vyhlásenia HELCOM z roku 2018 pod vedením EÚ, ako aj nový slovník pojmov zohľadňujúci existujúce právne predpisy EÚ.

               S ohľadom na zasadnutie ministrov HELCOM v októbri 2021 je pozícia Únie potrebná preto, že plánovaným odporúčaním sa začína postup tichého súhlasu podľa článku 32 Dohovoru o ochrane morského prostredia oblasti Baltského mora s cieľom zmeniť časť II prílohy III k tomuto dohovoru. Zmena časti II prílohy III k dohovoru je pre Úniu záväzná. Keďže zmenou prílohy sa zmodernizujú požiadavky týkajúce sa ochrany Baltského mora, upravia sa medzinárodné záväzky a ambície EÚ a zlepší sa ochrana životného prostredia, navrhuje sa, aby Únia prijatie uvedeného odporúčania podporila.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  3
               .

               4.1.2.Uplatnenie na tento prípad

               Komisia pre ochranu prostredia Baltského mora je orgán ustanovený dohodou, konkrétne podľa Dohovoru o ochrane morského prostredia oblasti Baltského mora.

               Akt, ktorý má Komisia pre ochranu prostredia Baltského mora prijať, predstavuje akt s právnymi účinkami. Pripravovaný akt má právne účinky, pretože sa ním začína postup tichého súhlasu podľa článku 32 dohody s cieľom zmeniť časť II prílohy III.

               Pripravovaným aktom sa inštitucionálny rámec dohovoru nedopĺňa ani nemení.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú ochrany životného prostredia.

               Hmotnoprávnym základom navrhovaného rozhodnutia je preto článok 192 ods. 1 ZFEÚ.

               4.3.Záver

               Právnym základom navrhovaného rozhodnutia by mal byť článok 192 ods. 1 v spojení s článkom 218 ods. 9 ZFEÚ.

               2021/0285 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v rámci Dohovoru o ochrane morského prostredia oblasti Baltského mora („Helsinský dohovor“) k prijatiu odporúčania na zmenu časti II prílohy III k uvedenému dohovoru

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na článok 192 ods. 1 ZFEÚ v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohovor o ochrane morského prostredia oblasti Baltského mora v revidovanom znení z roku 1992 (ďalej len „dohoda“) bol uzavretý Úniou rozhodnutím Rady 94/157/ES
                  4
               .

               (2)Podľa článku 32 dohody môže Komisia pre ochranu prostredia Baltského mora prijímať zmeny príloh k dohode.

               (3)Komisia pre ochranu prostredia Baltského mora počas zasadnutia ministrov v roku 2021, ktoré sa bude konať 20. októbra 2021, má prijať odporúčanie na zmenu časti II prílohy III k dohode.

               (4)Je vhodné stanoviť pozíciu, ktorá sa má zaujať v mene Únie v Komisii pre ochranu prostredia Baltského mora, keďže zmeny príloh navrhnuté komisiou sa prijímajú na základe postupu tichého súhlasu stanoveného článkom 32 dohody. Zmena časti II prílohy III k dohode bude pre Úniu záväzná.

               (5)Keďže pripravovanou zmenou časti II prílohy III sa zmodernizujú požiadavky týkajúce sa ochrany Baltského mora, upravia sa medzinárodné záväzky a ambície EÚ a zlepší sa ochrana životného prostredia, navrhuje sa, aby Únia prijatie odporúčania podporila.

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na zasadnutí ministrov Komisie pre ochranu prostredia Baltského mora v roku 2021, spočíva v podpore prijatia odporúčania na zmenu časti II prílohy III k Helsinskému dohovoru.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. ES L 73, 16.3.1994, s. 19 – 19.

                     (2)

                        Dánsko, Estónsko, Európska únia, Fínsko, Nemecko, Lotyšsko, Litva, Poľsko, Ruská federácia a Švédsko.

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (4)

                        Ú. v. ES L 73, 16.3.1994, s. 19 – 19.


               EURÓPSKA KOMISIA
            V Bruseli3. 9. 2021
            COM(2021) 532 final
            2021/0283(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie na siedmom zasadnutí zmluvných strán Aarhuského dohovoru, pokiaľ ide o veci ACCC/C/2008/32 a ACCC/C/2015/128 týkajúce sa dodržiavania dohovoru

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia stanovujúceho pozíciu, ktorá sa má v mene Únie zaujať na siedmom zasadnutí zmluvných strán Aarhuského dohovoru v súvislosti s pripravovaným prijatím rozhodnutia VII.8f o plnení povinností, ktoré Európskej únii plynú z tohto dohovoru

               2.Kontext návrhu

               2.1.Aarhuský dohovor

               Dohovor o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (ďalej len „Aarhuský dohovor“)
                  1
                je mnohostranná dohoda o životnom prostredí uzatvorená pod záštitou Európskej hospodárskej komisie Organizácie Spojených národov (EHK OSN).

               Aarhuský dohovor schválilo 17. februára 2005
                  2
                Európske spoločenstvo, ktoré pri podpisovaní vydalo aj vyhlásenie
                  3
               . Zmluvnými stranami dohody sú všetky členské štáty. Nariadenie (ES) č. 1367/2006 (ďalej len „nariadenie o Aarhuskom dohovore“) prispieva k vykonávaniu dohovoru, pokiaľ ide o inštitúcie a orgány EÚ
                  4
               .

               2.2.Aarhuský dohovor

               Zmluvné strany Aarhuského dohovoru sa stretávajú každé štyri roky, pričom jeden zo stálych bodov programu sa týka dodržiavania dohovoru zmluvnými stranami. Toto dodržiavanie posudzuje Výbor pre dodržiavanie Aarhuského dohovoru zriadený podľa dohovoru v súlade s jeho článkom 15. Zistenia Výboru pre dodržiavanie sú konečné.

               Zistenia výboru sa predkladajú na schválenie na zasadnutí zmluvných strán Aarhuského dohovoru podľa pravidla 37 rozhodnutia I/7 o preskúmaní dodržiavania
                  5
               . V prípade schválenia by zistenia získali štatút oficiálneho výkladu Aarhuského dohovoru, čím by sa stali pre zmluvné strany a orgány dohovoru záväznými.

               Zasadnutie zmluvných strán vo všeobecnosti rozhoduje na základe konsenzu. Ak sa vyčerpali všetky snahy o dosiahnutie konsenzu, prijímajú sa rozhodnutia o podstatných záležitostiach trojštvrtinovou väčšinou hlasov prítomných a hlasujúcich zmluvných strán
                  6
               . EÚ má 27 hlasov z celkového počtu 46 hlasov, ak sú prítomné všetky strany.

               Pred zasadnutím zmluvných strán sa stanovia pozície EÚ v pracovnej skupine Rady pre medzinárodné otázky životného prostredia.

               2.3.Pripravovaný akt Aarhuského dohovoru

               Na siedmom zasadnutí zmluvných strán Aarhuského dohovoru, ktoré sa uskutoční 18. – 20. októbra 2021, sa má prijať rozhodnutie VII.8f o dodržiavaní dohovoru Európskou úniou (ďalej len „pripravovaný akt“).

               Účelom pripravovaného aktu je určiť, či Európska únia dodržiava dohovor, najmä pokiaľ ide o prípady ACCC/C/2008/32 a ACCC/C/2015/128, a stanoviť podmienky potrebné na zabezpečenie jeho dodržiavania a prípadne uložiť dotknutej strane povinnosť pravidelne podávať správy a požiadať ju, aby prijala naliehavé opatrenia na zabezpečenie dodržiavania dohovoru.

               3.Pozícia, ktorá sa má zaujať v mene Únie

                  Dňa 17. marca 2017 výbor vydal zistenia vo veci ACCC/C/2008/32, ktorú predložila mimovládna organizácia (MVO) ClientEarth a ktorá sa týkala prístupu k spravodlivosti na úrovni EÚ
                     7
                  . Výbor rozhodol, že pravidlá zmluvy o prístupe k spravodlivosti pred súdmi EÚ podľa ich výkladu, ako aj pravidlá zmluvy o prístupe k administratívnemu preskúmaniu podľa nariadenia o Aarhuskom dohovore sú v rozpore s dohovorom.

               V samostatnej veci týkajúcej sa dodržiavania dohovoru ACCC/C/2015/128
                  8
               , v prípade ktorej boli zistenia poskytnuté 17. marca 2021, výbor zistil, že EÚ porušila dohovor z dôvodu neposkytnutia prístupu k administratívnym alebo súdnym postupom verejnosti na účely napadnutia rozhodnutia o opatreniach štátnej pomoci prijatých Európskou komisiou.

               V reakcii na zistenia výboru vo veci ACCC/C/2008/32 Komisia 14. októbra 2020 prijala návrh na zmenu nariadenia o Aarhuskom dohovore
                  9
                a oznámenie o prístupe k spravodlivosti
                  10
               . Bola to reakcia na výzvu Rady
                  11
               , aby Komisia predložila legislatívny návrh, a na záväzky Komisie prijaté v oznámení o Európskej zelenej dohode.

                  Ako konečný výsledok legislatívneho procesu sa 12. júla 2021 dosiahla v trialógu politická dohoda, ktorá sa týkala všetkých obáv Výboru pre dodržiavanie Aarhuského dohovoru vo veci ACCC/C/2008/32.

                  Vec ACCC/C/2015/128 sa týka výnimiek zo štátnej pomoci podľa nariadenia o Aarhuskom dohovore, ktoré nebolo súčasťou spomínaného legislatívneho návrhu Komisie. Na zasadnutí trialógu 12. júla 2021 však Komisia vydala vyhlásenie ako súčasť kompromisu vedúceho k prijatiu revidovaného nariadenia o Aarhuskom dohovore, v ktorom sa zaviazala posúdiť zistenia v tomto prípade a uverejniť výsledok do konca roku 2022. Komisia takisto uviedla, že do konca roka 2023 podľa potreby predloží opatrenia na riešenie tejto otázky so zreteľom na povinnosti EÚ a jej členských štátov podľa Aarhuského dohovoru a s ohľadom na pravidlá v rámci práva Únie týkajúce sa štátnej pomoci.

               Predložená iniciatíva sa týka návrhu rozhodnutia Rady, ktoré sa vzťahuje na tieto dva prípady. V súlade s tým môže EÚ na zasadnutí zmluvných strán 18. – 20. októbra 2021 vyjadriť jednotnú pozíciu.

               Pokiaľ ide o vec ACCC/C/2008/32, EÚ očakáva, že na zasadnutí zmluvných strán sa dohodne, že opatreniami EÚ sa po ich prijatí a nadobudnutí účinnosti zabezpečí dodržiavanie Aarhuského dohovoru. Keďže návrh rozhodnutia zasadnutia zmluvných strán Aarhuského dohovoru bol vypracovaný pred formálnym ukončením legislatívneho postupu týkajúceho sa nariadenia o Aarhuskom dohovore, EÚ možno bude musieť požiadať o aktualizáciu návrhu rozhodnutia zasadnutia zmluvných strán, aby sa v plnej miere zohľadnil tento veľmi významný vývoj v EÚ.

               Pokiaľ ide o prípad týkajúci sa štátnej pomoci, EÚ prijme rozhodnutie, v ktorom uzná, ale neschváli zistenia, a vráti sa k tejto záležitosti na ďalšom zasadnutí zmluvných strán, ktoré sa očakáva v roku 2025, pričom podá správu k dohovoru v lehotách stanovených vo vyhlásení Komisie.

               Vzhľadom na uvedené skutočnosti by EÚ mala na nadchádzajúcom siedmom zasadnutí zmluvných strán prijať zistenia vo veci ACCC/C/2008/32 na základe ustanovení tohto návrhu rozhodnutia Rady. EÚ by mala ďalej uznať zistenia vo veci ACCC/C/2015/128, ale požiadať o odloženie schválenia týchto zistení na ôsme zasadnutie zmluvných strán.

               Okrem toho je takisto nevyhnutné, aby sa v dohovore uznala ústredná úloha vnútroštátnych súdov EÚ ako všeobecných súdov práva EÚ
                  12
                a aby sa uznal systém prejudiciálnych rozhodnutí podľa článku 267 ZFEÚ ako platný prostriedok prístupu k spravodlivosti a opravný prostriedok v záležitostiach životného prostredia. To by sa malo premietnuť do znenia rozhodnutia prijatého na zasadnutí zmluvných strán.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  13
               .

               4.1.2.Uplatnenie na tento prípad

               Aarhuský dohovor je orgán zriadený dohodou pod záštitou Európskej hospodárskej komisie Organizácie Spojených národov.

               Akt, ktorý má zasadnutie zmluvných strán prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkom 15 Aarhuského dohovoru a ustanoveniami rozhodnutia I/7 o preskúmaní dodržiavania dohovoru, najmä s jeho pravidlom 37
                  14
               .

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú environmentálnej politiky.

               Hmotnoprávnym základom navrhovaného rozhodnutia je preto článok 192 ods. 1.

               4.3.Záver

               Právnym základom navrhovaného rozhodnutia by mal byť článok 192 ods. 1 ZFEÚ v spojení s článkom 218 ods. 9 ZFEÚ.

               2021/0283 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie na siedmom zasadnutí zmluvných strán Aarhuského dohovoru, pokiaľ ide o veci ACCC/C/2008/32 a ACCC/C/2015/128 týkajúce sa dodržiavania dohovoru

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dňa 17. februára 2005 bol v mene Európskeho spoločenstva rozhodnutím Rady 2005/370/ES
                  15
                schválený Aarhuský dohovor o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (ďalej len „Aarhuský dohovor“)
                  16
               .

               (2)Podľa článku 10 ods. 2 Aarhuského dohovoru môže zasadnutie zmluvných strán prijať rozhodnutia týkajúce sa dodržiavania dohovoru.

               (3)Aarhuský dohovor má na svojom siedmom zasadnutí, ktoré sa uskutoční 18. – 20. októbra 2021, prijať rozhodnutie VII.8f týkajúce sa dodržiavania povinností, ktoré Európskej únii plynú z dohovoru, vrátane zistení vo veci ACCC/C/2008/32 a veci ACCC/C/2015/128.

               (4)Je vhodné stanoviť pozíciu, ktorá sa má v mene Únie zaujať v rámci Aarhuského dohovoru, keďže rozhodnutie VII.8f o dodržiavaní povinností, ktoré Európskej únii plynú z tohto dohovoru, bude pre Úniu záväzné.

               (5)Únia vykonala povinnosti vyplývajúce z dohovoru vo vzťahu k svojim inštitúciám a orgánom predovšetkým nariadením Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (ďalej len „nariadenie o Aarhuskom dohovore“).

               (6)Podľa článku 15 Aarhuského dohovoru bol zriadený Výbor pre dodržiavanie Aarhuského dohovoru (ďalej len „výbor“), ktorý je zodpovedný za preskúmanie toho, či zmluvné strany dodržiavajú ustanovenia dohovoru. Podľa pravidla 37 rozhodnutia I/7 o preskúmaní dodržiavania dohovoru sa zistenia výboru musia schváliť na zasadnutí zmluvných strán.

               (7)Dňa 17. marca 2017 boli Únii doručené zistenia vo veci ACCC/C/2008/32, ktorá sa týkala prístupu k spravodlivosti na úrovni EÚ
                  17
               . Výbor v bode 123 svojich zistení dospel k záveru, že „dotknutá strana nespĺňa článok 9 ods. 3 a 4 dohovoru, pokiaľ ide o prístup členov verejnosti k spravodlivosti, pretože ani nariadenie o Aarhuskom dohovore, ani judikatúra Súdneho dvora Európskej únie nevykonávajú povinnosti vyplývajúce z uvedených odsekov ani ich nedodržiavajú.“

               (8)Orgány Aarhuského dohovoru boli prostredníctvom vyhlásenia, ktoré EÚ urobila pri podpise a zopakovala pri schválení dohovoru, informované o tom, že „v rámci inštitucionálneho a právneho kontextu Spoločenstva […] budú inštitúcie Spoločenstva uplatňovať dohovor v rámci svojich súčasných a budúcich predpisov o prístupe k dokumentom a iných príslušných predpisov práva Spoločenstva v oblasti, na ktorú sa vzťahuje dohovor.“

               (9)Postup administratívneho preskúmania podľa nariadenia o Aarhuskom dohovore dopĺňa celkový systém súdneho preskúmania Únie, ktorý umožňuje jednotlivcom z radov verejnosti zabezpečiť preskúmanie administratívnych aktov prostredníctvom priameho napadnutia súdnych rozhodnutí na úrovni Únie, konkrétne podľa článku 263 ods. 4 ZFEÚ, a v súlade s článkom 267 ZFEÚ prostredníctvom vnútroštátnych súdov, ktoré podľa zmlúv tvoria neoddeliteľnú súčasť systému Únie. V tomto systéme zohráva zásadnú úlohu právomoc vnútroštátnych súdov požiadať Súdny dvor Európskej únie o prejudiciálne rozhodnutie podľa článku 267 ZFEÚ. Podľa článku 267 ZFEÚ sú vnútroštátne súdy členských štátov neoddeliteľnou súčasťou systému súdnej ochrany EÚ ako všeobecné súdy práva EÚ
                  18
               .

               (10)Vzhľadom na obavy, ktoré výbor vyjadril vo veci ACCC/C/2008/32, Komisia 14. októbra 2020 predložila legislatívny návrh
                  19
                zameraný na zmenu nariadenia o Aarhuskom dohovore, ktorý spoluzákonodarcovia neformálne odsúhlasili na trialógu 12. júla 2021. Zmeneným nariadením o Aarhuskom dohovore sa teraz zabezpečuje, že právo Únie je v súlade s ustanoveniami Aarhuského dohovoru o prístupe k spravodlivosti v záležitostiach životného prostredia spôsobom, ktorý je v súlade so základnými zásadami práva Únie a so systémom jeho súdneho preskúmania.

               (11)Komisia 16. júla 2021 informovala Výbor pre dodržiavanie Aarhuského dohovoru o podrobnostiach politickej dohody, 23. júla 2021 predložila výboru konsolidovanú verziu textu po jej schválení v Corepere a [xxx. októbra 2021] oznámila Výboru pre dodržiavanie Aarhuského dohovoru konečný výstup legislatívneho postupu vrátane textu uverejneného v Úradnom vestníku Európskej únie. V rozhodnutí zasadnutia zmluvných strán by sa preto mali uvítať tieto nové opatrenia a malo by sa konštatovať, že po nadobudnutí účinnosti budú v plnej miere zohľadňovať zistenia Výboru pre dodržiavanie Aarhuského dohovoru vo veci ACCC/C/2008/32.

               (12)Vo veci ACCC/C/2015/128
                  20
                výbor vo svojich zisteniach zo 17. marca 2021 zistil, že EÚ porušila dohovor z dôvodu neposkytnutia prístupu k administratívnym alebo súdnym postupom verejnosti na účely napadnutia rozhodnutia o opatreniach štátnej pomoci prijatých Európskou komisiou.

               (13)Na základe uznania obáv a zistení výboru vo veci ACCC/C/2015/128 Komisia vydala vyhlásenie ako súčasť kompromisu vedúceho k prijatiu revidovaného nariadenia o Aarhuskom dohovore, v ktorom sa zaviazala „analyzovať dôsledky zistení a posúdiť dostupné možnosti. Komisia dokončí a uverejní toto posúdenie do konca roku 2022. Do konca roka 2023 Komisia podľa potreby predloží opatrenia na riešenie tejto otázky so zreteľom na povinnosti EÚ a jej členských štátov podľa Aarhuského dohovoru a s ohľadom na pravidlá v rámci práva Únie týkajúce sa štátnej pomoci.“

               (14)Zistenia vo veciach ACCC/C/2008/32 a ACCC/C/2015/128 sa predložia na siedmom zasadnutí zmluvných strán Aarhuského dohovoru, ktoré sa uskutoční v októbri 2021 v Ženeve vo Švajčiarsku, prostredníctvom návrhu rozhodnutia VII.8f
                  21
               , čím by získali štatút oficiálneho výkladu Aarhuského dohovoru, a tým by sa stali právne záväznými pre zmluvné strany a orgány dohovoru.

               (15)Pokiaľ však ide o vec ACCC/C/2015/128, v súlade s uvedeným vyhlásením by sa Únia mala zaviazať analyzovať dôsledky zistení a posúdiť možnosti dostupné v danom rámci a osobitosti právneho poriadku EÚ. To by malo Komisii umožniť dokončiť a uverejniť posúdenie uvedené vo vyhlásení a podľa potreby predložiť opatrenia na riešenie otázky, ktorú otvoril Výbor pre dodržiavanie Aarhuského dohovoru, v rámci lehôt uvedených vo vyhlásení a s ohľadom na osobitosti právneho poriadku EÚ v oblasti štátnej pomoci. Únia by preto mala na zasadnutí zmluvných strán takisto navrhnúť, aby sa schválenie zistení vo veci ACCC/C/2015/128 odložilo na ôsme zasadnutie zmluvných strán a aby sa zistenia zatiaľ nepotvrdili.

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie zaujať na siedmom zasadnutí zmluvných strán Aarhuského dohovoru, pokiaľ ide o návrh rozhodnutia VII.8f o dodržiavaní povinností, ktoré Únii plynú z Aarhuského dohovoru, vo veci ACCC/C/2008/32, by mala byť prijať uvedený návrh rozhodnutia a schváliť zistenia. Únia by však mala zabezpečiť, aby sa v rozhodnutí zohľadnili tieto body:

               –V rozhodnutí by sa malo uvítať, že EÚ prijala všetky potrebné kroky na zabezpečenie súladu so zisteniami a na zabezpečenie prístupu dotknutej verejnosti k spravodlivosti v záležitostiach životného prostredia v súlade s článkom 9 ods. 3 a 4 dohovoru. V rozhodnutí by sa malo takisto objasniť, že po nadobudnutí účinnosti všetkých ustanovení revidovaného nariadenia o Aarhuskom dohovore už EÚ bude plniť povinnosti vo veci ACCC/C/2008/32.

               –Ak sa v návrhu rozhodnutia zopakuje, že Výbor pre dodržiavanie Aarhuského dohovoru zamieta prejudiciálne konanie, toto by sa malo zamietnuť. Je nevyhnutné, aby sa v rozhodnutí uznala ústredná úloha vnútroštátnych súdov EÚ ako všeobecných súdov práva EÚ a aby sa uznal systém prejudiciálnych rozhodnutí podľa článku 267 ZFEÚ ako platný opravný prostriedok.

               Článok 2

               Pozícia, ktorá sa má v mene Únie zaujať na siedmom zasadnutí zmluvných strán Aarhuského dohovoru, pokiaľ ide o návrh rozhodnutia VII.8f o dodržiavaní povinností, ktoré Únii plynú z Aarhuského dohovoru, vo veci ACCC/C/2015/128, by mala spočívať v uznaní obáv a zistení Výboru pre dodržiavanie Aarhuského dohovoru. V rozhodnutí by sa takisto malo zopakovať znenie vyhlásenia Komisie vydaného na poslednom trialógu o revízii nariadenia o Aarhuskom dohovore 12. júla 2021.

               Podľa tohto vyhlásenia:

               „Komisia je naďalej odhodlaná zabezpečiť, aby EÚ dodržiavala svoje medzinárodné záväzky v záležitostiach týkajúcich sa Aarhuského dohovoru, a v tejto súvislosti uznáva vyjadrené obavy a zistenia, ktoré Výbor pre dodržiavanie Aarhuského dohovoru vyjadril 17. marca 2021 vo veci ACCC/C/2015/128
                  22
               , pokiaľ ide o štátnu pomoc. V zisteniach sa EÚ vyzýva, aby ,prijala potrebné legislatívne, regulačné a iné opatrenia na zabezpečenie zmeny nariadenia o Aarhuskom dohovore alebo prijatia nových právnych predpisov Európskej únie s cieľom jasne poskytnúť verejnosti prístup k administratívnym alebo súdnym postupom na účely napadnutia rozhodnutí o opatreniach štátnej pomoci, ktoré Európska komisia prijala podľa článku 108 ods. 2 ZFEÚ, ktoré sú v rozpore s právnymi predpismi EÚ týkajúcimi sa životného prostredia, v súlade s článkom 9 ods. 3 a 4 dohovoru.‘

               Komisia v súčasnosti analyzuje dôsledky zistení a posudzuje dostupné možnosti. Komisia dokončí a uverejní toto posúdenie do konca roku 2022. Do konca roka 2023 Komisia podľa potreby predloží opatrenia na riešenie tejto otázky so zreteľom na povinnosti EÚ a jej členských štátov podľa Aarhuského dohovoru a s ohľadom na pravidlá v rámci práva Únie týkajúce sa štátnej pomoci.“

               V súlade s tým by sa Únia mala zaviazať analyzovať dôsledky zistení a posúdiť možnosti dostupné v danom rámci a osobitosti právneho poriadku EÚ. Takisto by sa mala zaviazať, že toto posúdenie dokončí a uverejní do konca roku 2022. Okrem toho by sa mala zaviazať, že podľa potreby do konca roka 2023 predloží opatrenia na riešenie tejto otázky so zreteľom na povinnosti EÚ a jej členských štátov podľa Aarhuského dohovoru a s ohľadom na pravidlá v rámci práva Únie týkajúce sa štátnej pomoci.

               To by malo Komisii umožniť dokončiť a uverejniť posúdenie uvedené vo vyhlásení a podľa potreby predložiť opatrenia na riešenie otázky, ktorú otvoril Výbor pre dodržiavanie Aarhuského dohovoru, v rámci lehôt uvedených vo vyhlásení.

               Únia by preto mala na zasadnutí zmluvných strán takisto navrhnúť, aby sa schválenie zistení vo veci ACCC/C/2015/128 odložilo na ôsme zasadnutie zmluvných strán a aby sa zistenia zatiaľ nepotvrdili.

               Článok 3

               Ďalšie menšie zmeny, ktoré budú v súlade s prístupom stanoveným týmto rozhodnutím, možno dohodnúť pri koordinácii na mieste a v súvislosti s možnými rokovaniami o návrhu rozhodnutia VII.8f.

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Uverejnené na webovej lokalite UNECE:

                  http://www.unece.org/fileadmin/DAM/env/pp/documents/cep43e.pdf
                  .

                     (2)

                        Rozhodnutie Rady 2005/370/ES (Ú. v. EÚ L 124, 17.5.2005, s. 1).

                     (3)

                        Vyhlásenie EÚ je uverejnené na webovom sídle EHK OSN v oddiele s názvom Declarations and Reservations, pozri
                  https://treaties.un.org/Pages/ViewDetails.aspx?src=IND&mtdsg_no=XXVII-13&chapter=27&clang=_en
                  .

                     (4)

                        Ú. v. EÚ L 264, 25.9.2006, s. 13.

                     (5)

                        K dispozícii na
                  g0430994.doc (unece.org)
                  .

                     (6)

                        Rozhodnutie I/1 o rokovacom poriadku (porovnaj najmä pravidlo 35 o procese rozhodovania), pozri
                  http://www.unece.org/fileadmin/DAM/env/pp/documents/mop1/ece.mp.pp.2.add.2.e.pdf
                  .

                     (7)

                        Zistenia a odporúčania vo veci ACCC/C/2008/32 sú k dispozícii na webových lokalitách:

                  https://unece.org/env/pp/cc/accc.c.2008.32_european-union
                   a

                     https://unece.org/env/pp/cc/accc.m.2017.3_european-union

                  .

                     (8)

                  https://unece.org/sites/default/files/2021-03/C128_EU_findings_advance%20unedited.pdf
                  .

                     (9)

                        COM(2020) 642.

                     (10)

                        COM(2020) 643.

                     (11)

                        Rozhodnutie Rady (EÚ) 2018/881 z 18. júna 2018, ktorým sa Komisia žiada, aby predložila štúdiu o možnostiach Únie preskúmať zistenia Výboru pre dodržiavanie Aarhuského dohovoru vo veci ACCC/C/2008/32, a ak sa to ukáže vhodné s ohľadom na výsledky štúdie, návrh nariadenia Európskeho parlamentu a Rady, ktorým sa mení nariadenie (ES) č. 1367/2006, ST/9422/2018/INIT (Ú. v. EÚ L 155, 19.6.2018, s. 6 – 7).

                     (12)

                        Stanovisko 1/09, Vytvorenie jednotného systému riešenia patentových sporov, EU:C:2011:123, bod 80.

                     (13)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (14)

                        Citované vyššie.

                     (15)

                        Rozhodnutie Rady 2005/370/ES zo 17. februára 2005 o uzavretí v mene Európskeho spoločenstva Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (Ú. v. EÚ L 124, 17.5.2005, s. 1).

                     (16)

                  http://www.unece.org/fileadmin/DAM/env/pp/documents/cep43e.pdf
                  .

                     (17)

                  http://www.unece.org/fileadmin/DAM/env/pp/compliance/C2008-32/Findings/C32_EU_Findings_as_adopted_advance_unedited_version.pdf
                  .

                     (18)

                        Stanovisko 1/09 Súdneho dvora (pléna) z 8. marca 2011 podľa článku 218 ods. 11 ZFEÚ, vytvorenie jednotného systému riešenia patentových sporov, ECLI:EU:C:2011:123, bod 80.

                     (19)

                        COM(2020) 642.

                     (20)

                  https://unece.org/sites/default/files/2021-03/C128_EU_findings_advance%20unedited.pdf
                  .

                     (21)

                  https://unece.org/environment/documents/2021/08/item-7-b-draft-decision-vii8f-concerning-compliance-european-union
                  .

                     (22)

                        Pozri
                  https://unece.org/env/pp/cc/accc.c.2015.128_european-union
                  , bod 132.


               EURÓPSKA KOMISIA
            V Bruseli26. 10. 2021
            COM(2021) 668 final
            2021/0348(NLE)

            Návrh
            ROZHODNUTIE RADY
            o pozícii, ktorá sa má zaujať v mene Európskej únie na zasadnutí zmluvných strán Dohovoru o ochrane Stredozemného mora pred znečistením („Barcelonský dohovor“) k prijatiu rozhodnutia, ktorým sa majú zmeniť prílohy k Protokolu o ochrane Stredozemného mora pred znečisťovaním spôsobeným prieskumom a využívaním kontinentálneho šelfu a morského dna a jeho podložia („protokol o ochrane pobrežných oblastí“)

               DÔVODOVÁ SPRÁVA

               1.Predmet návrhu

               Cieľom tohto návrhu je stanoviť pozíciu, ktorá sa má zaujať v mene Únie na 22. zasadnutí Zhromaždenia zmluvných strán Dohovoru o ochrane Stredozemného mora pred znečistením („Barcelonský dohovor“) a jeho protokolov v súvislosti s pripravovaným prijatím rozhodnutia, ktorým sa majú zmeniť prílohy k Protokolu o ochrane Stredozemného mora pred znečisťovaním spôsobeným prieskumom a využívaním kontinentálneho šelfu a morského dna a jeho podložia („protokol o ochrane na mori“).

               2.Kontext návrhu

               2.1.Protokol o ochrane Stredozemného mora pred znečisťovaním spôsobeným prieskumom a využívaním kontinentálneho šelfu a morského dna a jeho podložia

               Barcelonský dohovor a jeho sedem protokolov, prijatých ako súčasť akčného plánu pre Stredozemné more, predstavujú hlavnú regionálnu právne záväznú mnohostrannú environmentálnu dohodu pre Stredozemné more.

               Protokol o ochrane na mori je jedným zo siedmich protokolov Barcelonského dohovoru. Zaoberá sa všetkými aspektmi činností ťažby ropy a zemného plynu na mori vykonávaných v Stredozemnom mori a obsahuje opatrenia na zníženie znečistenia pri všetkých fázach činností na mori a riešenia nehôd, pri ktorých dôjde k znečisteniu mora, vrátane aspektov zodpovednosti a náhrady škody.

               Európska únia je zmluvnou stranou protokolu o ochrane na mori
                  1
               .

               2.2.Zasadnutie Zhromaždenia zmluvných strán Barcelonského dohovoru a jeho protokolov

               Na zasadnutiach Zhromaždenia zmluvných strán Barcelonského dohovoru a jeho protokolov sa stretávajú ministri a vyšší úradníci zastupujúci všetky zmluvné strany Barcelonského dohovoru a jeho protokolov.

               Podľa článku 31 protokolu o ochrane na mori sa na tento protokol vzťahujú ustanovenia Barcelonského dohovoru platné pre všetky protokoly.

               Podľa článku 25 Barcelonského dohovoru Európska únia („Únia“) vykonáva svoje hlasovacie právo s počtom hlasov, ktorý sa rovná počtu jej členských štátov, ktoré sú zmluvnými stranami tohto dohovoru a jedného alebo viacerých protokolov. EÚ neuplatňuje svoje hlasovacie právo v prípadoch, keď toto právo uplatňujú jej členské štáty, a naopak.

               Podľa článku 22 Barcelonského dohovoru sa zmeny prijímajú trojštvrtinovou väčšinou hlasov zmluvných strán predmetného protokolu.

               2.3.Pripravovaný akt, ktorý sa má prijať na 22. zasadnutí Zhromaždenia zmluvných strán Barcelonského dohovoru a jeho protokolov

               Na svojom 22. zasadnutí 7. – 10. decembra 2021 sa zmluvné strany Barcelonského dohovoru a jeho protokolu o ochrane na mori, ktorý sa zaoberá všetkými aspektmi činností ťažby ropy a zemného plynu na mori vykonávaných v Stredozemnom mori a obsahuje opatrenia na zníženie znečistenia pri všetkých fázach činností na mori a riešenia nehôd, pri ktorých dôjde k znečisteniu mora („pripravovaný akt“).

               Cieľom navrhovaných zmien je upraviť prílohy I, II, III, IV a VII k protokolu o ochrane pobrežných oblastí s cieľom zosúladiť ich s významným regulačným, vedeckým a technickým vývojom súvisiacim s činnosťami na mori, ktorý bol dosiahnutý na regionálnej i celosvetovej úrovni, vrátane relevantného vývoja v rámci systému akčného plánu pre Stredozemné more a Barcelonského dohovoru.

               Zmeny príloh k protokolu o ochrane pobrežných oblastí budú pre Úniu záväzné v súlade s článkom 29 Barcelonského dohovoru.

               3.Pozícia, ktorá sa má zaujať v mene Únie

               Opakovane bola uznaná potreba ochrany morskej biodiverzity a ekosystémov v Stredozemnom mori, a to aj v morských oblastiach mimo vnútroštátnej jurisdikcie.

               Zmenami príloh k protokolu o ochrane pobrežných oblastí sa tieto prílohy zaktualizujú tak, aby zodpovedali významnému regulačnému, vedeckému a technickému vývoju súvisiacemu s činnosťami na mori, ktorý bol dosiahnutý na celosvetovej i regionálnej úrovni, vrátane relevantného vývoja v rámci systému akčného plánu pre Stredozemné more a Barcelonského dohovoru, s osobitným zameraním na vývoj súvisiaci s uplatňovaním ekosystémového prístupu a udržateľnej spotreby a výroby.

               S ohľadom na 22. zasadnutie Zhromaždenia zmluvných strán Barcelonského dohovoru a jeho protokolov je potrebné stanoviť pozíciu Únie k pripravovanému aktu, pretože sa ním zmenia prílohy k protokolu o ochrane pobrežných oblastí. Tieto zmeny budú pre Úniu záväzné v súlade s článkom 29 Barcelonského dohovoru. Vzhľadom na to, že zmenami príloh sa zaktualizujú požiadavky týkajúce sa ochrany Stredozemného mora, zmenia sa medzinárodné záväzky a ambície EÚ a zlepší sa ochrana životného prostredia, navrhuje sa, aby Únia podporila prijatie pripravovaného aktu.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán.

               4.1.2.Uplatnenie na tento prípad

               Zhromaždenie zmluvných strán Barcelonského dohovoru a jeho protokolov je orgán zriadený dohodou, konkrétne Barcelonským dohovorom.

               Pripravovaným aktom sa zmenia prílohy k jednému z protokolov k Barcelonskému dohovoru, konkrétneho k protokolu o ochrane pobrežných oblastí, a jeho prijatie preto predstavuje akt s právnymi účinkami.

               Pripravovaným aktom sa nedopĺňa ani nemení inštitucionálny rámec Barcelonského dohovoru a jeho protokolov.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak plánovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú ochrany životného prostredia.

               Hmotnoprávnym základom navrhovaného rozhodnutia je preto článok 192 ods. 1 ZFEÚ.

               4.3.Záver

               Právnym základom navrhovaného rozhodnutia by mal byť článok 192 ods. 1 ZFEÚ v spojení s článkom 218 ods. 9 ZFEÚ.

               2021/0348 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie na zasadnutí zmluvných strán Dohovoru o ochrane Stredozemného mora pred znečistením („Barcelonský dohovor“) k prijatiu rozhodnutia, ktorým sa majú zmeniť prílohy k Protokolu o ochrane Stredozemného mora pred znečisťovaním spôsobeným prieskumom a využívaním kontinentálneho šelfu a morského dna a jeho podložia („protokol o ochrane pobrežných oblastí“)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Protokol k Dohovoru o ochrane Stredozemného mora pred znečistením („Barcelonský dohovor“) o ochrane Stredozemného mora pred znečisťovaním spôsobeným prieskumom a využívaním kontinentálneho šelfu a morského dna a jeho podložia („protokol o ochrane pobrežných oblastí“) bol uzavretý Úniou rozhodnutím Rady 2013/5/EHS
                  2
                a nadobudol platnosť 29. marca 2013.

               (2)Podľa článku 18 Barcelonského dohovoru môže Zhromaždenie zmluvných strán Barcelonského dohovoru a jeho protokolov prijímať zmeny protokolov k dohovoru.

               (3)Zmluvné strany Barcelonského dohovoru a jeho protokolov majú na svojom 22. zasadnutí, ktoré sa bude konať 7. až 10. decembra 2021, prijať rozhodnutie, ktorým sa zmenia prílohy k Protokolu o ochrane Stredozemného mora pred znečisťovaním spôsobeným prieskumom a využívaním kontinentálneho šelfu a morského dna a jeho podložia („protokol o ochrane pobrežných oblastí“).

               (4)Je potrebné stanoviť pozíciu, ktorá sa má zaujať v mene Únie na zasadnutí Zhromaždenia zmluvných strán Barcelonského dohovoru a jeho protokolov, keďže rozhodnutím sa prijmú zmeny príloh k protokolu o ochrane pobrežných oblastí, ktoré budú pre Úniu záväzné.

               (5)Keďže pripravovanými zmenami príloh sa zaktualizujú požiadavky týkajúce sa ochrany Stredozemného mora, zmenia sa medzinárodné záväzky a ambície EÚ a zlepší sa ochrana životného prostredia, navrhuje sa, aby Únia podporila prijatie uvedeného rozhodnutia,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na 22. zasadnutí Zhromaždenia zmluvných strán Barcelonského dohovoru a jeho protokolov, je podporiť prijatie rozhodnutia, ktorým sa zmenia prílohy k Protokolu o ochrane Stredozemného mora pred znečisťovaním spôsobeným prieskumom a využívaním kontinentálneho šelfu a morského dna a jeho podložia („protokol o ochrane pobrežných oblastí“).

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 4, 9.1.2013, s. 13 – 14.

                     (2)

                        Ú. v. EÚ L 4, 9.1.2013, s. 13 – 14.


               EURÓPSKA KOMISIA
            V Bruseli26. 10. 2021
            COM(2021) 666 final
            2021/0346(NLE)

            Návrh
            ROZHODNUTIE RADY
            o pozícii, ktorá sa má zaujať v mene Európskej únie na zasadnutí zmluvných strán Dohovoru o ochrane morského prostredia a pobrežných oblastí Stredozemného mora („Barcelonský dohovor“) k prijatiu rozhodnutia, ktorým sa má zmeniť príloha k Protokolu na prevenciu a elimináciu znečisťovania Stredozemného mora odpadom zhadzovaným z lodí a lietadiel alebo spaľovaným na mori („protokol o zhadzovaní“)

               DÔVODOVÁ SPRÁVA

               1.Predmet návrhu

               Cieľom tohto návrhu je stanoviť pozíciu, ktorá sa má zaujať v mene Únie na 22. zasadnutí Zhromaždenia zmluvných strán Dohovoru o ochrane Stredozemného mora pred znečistením („Barcelonský dohovor“) a jeho protokolov v súvislosti s pripravovaným prijatím rozhodnutia, ktorým sa má zmeniť príloha k Protokolu na prevenciu a elimináciu znečisťovania Stredozemného mora odpadom zhadzovaným z lodí a lietadiel alebo spaľovaným na mori („protokol o zhadzovaní“).

               2.Kontext návrhu

               2.1.Protokol na prevenciu a elimináciu znečisťovania Stredozemného mora odpadom zhadzovaným z lodí a lietadiel alebo spaľovaným na mori

               Barcelonský dohovor a jeho sedem protokolov, prijatých ako súčasť akčného plánu pre Stredozemné more, predstavujú hlavnú regionálnu právne záväznú mnohostrannú environmentálnu dohodu pre Stredozemné more.

               Protokol o zhadzovaní je jedným zo siedmich protokolov Barcelonského dohovoru. Jeho cieľom je prijať všetky vhodné opatrenia na najväčšiu možnú mieru prevencie, zníženia a eliminácie znečisťovania Stredozemného mora zhadzovaním odpadov alebo iných látok.

               Európska únia je zmluvnou stranou protokolu o zhadzovaní
                  1
               .

               2.2.Zasadnutie Zhromaždenia zmluvných strán Barcelonského dohovoru a jeho protokolov

               Na zasadnutiach Zhromaždenia zmluvných strán Barcelonského dohovoru a jeho protokolov sa stretávajú ministri a vyšší úradníci zastupujúci všetky zmluvné strany Barcelonského dohovoru a jeho protokolov.

               Podľa článku 15 protokolu o zhadzovaní sa na tento protokol vzťahujú ustanovenia Barcelonského dohovoru platné pre všetky protokoly.

               Podľa článku 25 Barcelonského dohovoru Európska únia („Únia“) vykonáva svoje hlasovacie právo s počtom hlasov, ktorý sa rovná počtu jej členských štátov, ktoré sú zmluvnými stranami tohto dohovoru a jedného alebo viacerých protokolov. EÚ neuplatňuje svoje hlasovacie právo v prípadoch, keď toto právo uplatňujú jej členské štáty, a naopak.

               2.3.Pripravovaný akt, ktorý sa má prijať na 22. zasadnutí Zhromaždenia zmluvných strán Barcelonského dohovoru a jeho protokolov

               Zmluvné strany Barcelonského dohovoru a jeho protokolov majú na svojom 22. zasadnutí, ktoré sa bude konať 7. až 10. decembra 2021, prijať rozhodnutie, ktorým sa zmení príloha k protokolu o zhadzovaní, ktorého predmetom je najväčšia možná ochrana Stredozemného mora pred potenciálnym znečistením zhadzovaným odpadom alebo inými látkami („pripravovaný akt“).

               Cieľom pripravovaného aktu je zmeniť prílohu k protokolu o zhadzovaní, pokiaľ ide o aspekty, ktoré treba zohľadniť pri stanovovaní kritérií vydávania povolení na zhadzovanie látok do mora s prihliadnutím na článok 6 protokolu. Tieto zmeny zohľadňujú ustanovenia Londýnskeho dohovoru z roku 1972 a jeho protokolu z roku 1996, ktoré sa považujú za globálne nástroje na reguláciu zhadzovania odpadov a iných látok do mora, a v relevantných prípadoch aj ustanovenia rámcovej smernice o morskej stratégii (MSFD) a jej ekosystémový prístup.

               Zmeny prílohy k protokolu o zhadzovaní budú pre Úniu záväzné v súlade s článkom 29 Barcelonského dohovoru.

               3.Pozícia, ktorá sa má zaujať v mene Únie

               Opakovane bola uznaná potreba ochrany morskej biodiverzity a ekosystémov v Stredozemnom mori.

               Cieľom pripravovaného aktu je zmeniť prílohu k protokolu o zhadzovaní, pokiaľ ide o aspekty, ktoré treba zohľadniť pri stanovovaní kritérií vydávania povolení na zhadzovanie látok do mora s prihliadnutím na článok 6 protokolu. Tieto zmeny zohľadňujú ustanovenia Londýnskeho dohovoru z roku 1972 a jeho protokolu z roku 1996, ktoré sa považujú za globálne nástroje na reguláciu zhadzovania odpadov a iných látok do mora, a v relevantných prípadoch aj ustanovenia rámcovej smernice o morskej stratégii (MSFD) a jej ekosystémový prístup.

               S ohľadom na 22. zasadnutie Zhromaždenia zmluvných strán Barcelonského dohovoru a jeho protokolov je potrebné stanoviť pozíciu Únie k pripravovanému aktu, pretože sa ním zmení príloha k protokolu o zhadzovaní, ktorá bude pre Úniu záväzná v súlade s článkom 29 Barcelonského dohovoru. Vzhľadom na to, že zmenami prílohy sa zaktualizujú požiadavky týkajúce sa ochrany Stredozemného mora, zmenia sa medzinárodné záväzky a ambície EÚ a zlepší sa ochrana životného prostredia, navrhuje sa, aby Únia podporila prijatie pripravovaného aktu.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán.

               4.1.2.Uplatnenie na tento prípad

               Zhromaždenie zmluvných strán Barcelonského dohovoru a jeho protokolov je orgán zriadený dohodou, konkrétne Barcelonským dohovorom.

               Pripravovaným aktom sa zmení príloha k jednému z protokolov k Barcelonskému dohovoru, konkrétneho príloha k protokolu o zhadzovaní. Jeho prijatie preto predstavuje akt s právnymi účinkami.

               Pripravovaným aktom sa nedopĺňa ani nemení inštitucionálny rámec Barcelonského dohovoru a jeho protokolov.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak plánovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú ochrany životného prostredia.

               Hmotnoprávnym základom navrhovaného rozhodnutia je preto článok 192 ods. 1 ZFEÚ.

               4.3.Záver

               Právnym základom navrhovaného rozhodnutia by mal byť článok 192 ods. 1 ZFEÚ v spojení s článkom 218 ods. 9 ZFEÚ.

               2021/0346 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie na zasadnutí zmluvných strán Dohovoru o ochrane morského prostredia a pobrežných oblastí Stredozemného mora („Barcelonský dohovor“) k prijatiu rozhodnutia, ktorým sa má zmeniť príloha k Protokolu na prevenciu a elimináciu znečisťovania Stredozemného mora odpadom zhadzovaným z lodí a lietadiel alebo spaľovaným na mori („protokol o zhadzovaní“)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Protokol k Dohovoru o ochrane Stredozemného mora pred znečistením („Barcelonský dohovor“) na prevenciu a elimináciu znečisťovania Stredozemného mora odpadom zhadzovaným z lodí a lietadiel alebo spaľovaným na mori („protokol o zhadzovaní“) bol uzavretý Úniou rozhodnutím Rady 77/585/EHS
                  2
                a nadobudol platnosť 15. apríla 1978.

               (2)Podľa článku 18 Barcelonského dohovoru môže Zhromaždenie zmluvných strán Barcelonského dohovoru a jeho protokolov prijímať zmeny protokolov k dohovoru.

               (3)Zmluvné strany Barcelonského dohovoru a jeho protokolov majú na svojom 22. zasadnutí, ktoré sa bude konať 7. až 10. decembra 2021, prijať rozhodnutie, ktorým sa zmení príloha k protokolu o zhadzovaní, pokiaľ ide o aspekty, ktoré treba zohľadniť pri stanovovaní kritérií vydávania povolení na zhadzovanie látok do mora s prihliadnutím na článok 6 protokolu.

               (4)Je potrebné stanoviť pozíciu, ktorá sa má zaujať v mene Únie na zasadnutí Zhromaždenia zmluvných strán Barcelonského dohovoru a jeho protokolov, keďže rozhodnutím sa prijmú zmeny prílohy k protokolu o zhadzovaní, ktoré budú pre Úniu záväzné.

               (5)Keďže pripravovanými zmenami prílohy sa zaktualizujú požiadavky týkajúce sa ochrany Stredozemného mora, zmenia sa medzinárodné záväzky a ambície EÚ a zlepší sa ochrana životného prostredia, navrhuje sa, aby Únia podporila prijatie uvedeného rozhodnutia,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na 22. zasadnutí Zhromaždenia zmluvných strán Barcelonského dohovoru a jeho protokolov, je podporiť prijatie rozhodnutia, ktorým sa zmení príloha k Protokolu na prevenciu a elimináciu znečisťovania Stredozemného mora odpadom zhadzovaným z lodí a lietadiel alebo spaľovaným na mori („protokol o zhadzovaní“).

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. ES L 240, 19.9.1977, s. 1 – 2.

                     (2)

                        Ú. v. ES L 240, 19.9.1977, s. 1 – 2.